stanford-oval/wikipedia huggingface dataset:
דבורת-עץ

| דבורת-עץ |
| --- | --- |

מיון מדעי
ממלכה:: בעלי חיים
מערכה:: פרוקי-רגליים
מחלקה:: חרקים
סדרה:: דבוראים
תת־סדרה:: Apocrita
משפחה:: דבוריים
סוג:: דבורת-עץ
שם מדעי
 Xylocopa ‏לטריי, 1802

דבורת-עץ (שם מדעי: Xylocopa), המכונה לעיתים בטעות בשם "דַּבּוּר", היא סוג של דבורה גדולה ממשפחת הדבוריים. הסוג מונה כ-31 תתי-סוגים וכ-400 מינים הנפוצים בכל היבשות למעט אנטארקטיקה, מתוכם תשעה מינים בישראל. מרבית המינים בסוג מקננים בחומר צמחי מת, בייחוד עצים, ומכאן שם הסוג.
לדבורי העץ גוף גדול ושמנמן, באורך 13 עד 30 מילימטרים. רבים מבלבלים בינן לבין דבורי הבומבוס, השייכות לסוג אחר, ובעלות אורח חיים שונה מהותית. במינים רבים קיימת דו-צורתיות זוויגית בולטת, כאשר לנקבה צבעים כהים, ואילו לזכרים פלומה של שערות בהירות; בישראל תכונה זו קיימת בדבורת-העץ הצהובה.
מרבית המינים של דבורי העץ מקננים בעצה. פתח הכניסה לרוב מסתעף למחילות המקבילות לסיבי העץ, מהן מסתעפים תאי קינון דמויי חבית. המחילות ותאי הקינון אינם מרופדים. מינים מסוימים (כגון דבורת-העץ העדינה) מקננים בגבעולים חלולים או מצעים המדמים אותם. המינים בתת-הסוג צלפונית מקננים באדמה.
לדבורי העץ אורח חיים המהווה שלב מוקדם במעבר מיחידאיות לחברתיות. בוגרים צעירים מואכלים דרך קבע על ידי האם, ולעיתים קרובות ישנן אינטראקציות חברתיות בין האם לבנותיה הנשארות בקן האם. האם מטילה מספר קטן של ביצים (כעשר), שהן יוצאות דופן בגודלן הרב יחסית לטקסונים אחרים של דבורים; תכונות אלו קשורות לטיפול האימהי הרב הניתן לצאצאים. מחקר מפורט אודות אורח החיים ויחסי הגומלין בין הפרטים נעשה בדבורת-העץ הצהובה על ידי פרופ' אברהם חפץ ועמיתיו מאוניברסיטת תל אביב[דרוש מקור].
אנשים רבים נרתעים מדבורי העץ בגלל גודלן, מהירות התעופה שלהן והזמזום החזק שהן משמיעות בתעופה, אך מדובר במין רגוע ולא אגרסיבי, שלא ימהר לעקוץ ועקיצתו חלשה יותר משל דבורת הדבש.
יחסי גומלין עם פרחים

כשאר בני משפחת הדבוריים, לדבורי העץ חדק בעל מבנה אופייני לדבורים ארוכות-לשון. אולם בהשוואה לדבורים אחרות מקבוצה זו, לשונן של דבורי העץ קצרה יחסית. בנוסף, אחד מחלקי החדק, ה-Galea, בעל מבנה קשיח וצורת להב. לתכונות אלה של החדק חשיבות רבה מבחינת יחסי הגומלין בין דבורי העץ לפרחים. למינים רבים של צמחים יש פרחים צינוריים ארוכים המאפשרים רק לבעלי חדק ארוך להגיע אל הצוף שבבסיסם (למשל, דבורי מדרונית או רפרפים). דבורי העץ, לעומת זאת, מנקבות חורים בכותרת הצינורית של הפרח על-מנת להגיע אל הצוף מבחוץ, התנהגות המכונה שדידת צוף. התנהגות זו בדרך-כלל מזיקה לצמח, משום שהיא אינה מאביקה את הפרחים ואף גוזלת את הגמול (הצוף) המיועד למאביקים ה"לגיטימיים". יתרה מזאת, חרקים מסוימים הנוהגים לבקר בפרחים בצורה "לגיטימית" ולהאביק אותם, לעיתים מנצלים את החורים בפרחים שכבר נוקבו על ידי דבורי עץ, וכך תרומתם להאבקה יורדת - התנהגות המכונה שדידת צוף שניונית (Secondary Nectar Roberry), ונפוצה בדבורי דבש.
דבורי עץ מהוות מאביקות לגיטימיות וחשובות של מספר מיני צמחים, בעלי פרחים שאינם צינוריים מהסוג שתואר לעיל. בין השאר, הן נחשבות למאביק הבלעדי של פרחי פתילת-המדבר הגדולה (תפוח סדום), והן המאביק העיקרי של אחירותם החורש ומינים מסוימים של שעונית.
דבורי-העץ בישראל

בישראל נפוצים שבעה מינים של דבורי-עץ המוכרים כמקיימים אוכלוסיות קבע. שני מינים נוספים נאספו פעמים ספורות בקצוות הארץ, שם הם מגיעים לקצה תחום תפוצתם העולמי, והוגדרו רק לאחרונה על ידי ד"ר משה גרשון; ייתכן שהם רק מזדמנים בישראל, ואינם מקיימים אוכלוסיות קבועות. מתוך שבעת המינים הנפוצים, ארבעה מינים הם בצבע שחור-כחול מתכתי, וקשה להבדיל ביניהם. למין החמישי, דבורת-העץ הצהובה, צבעים בהירים המקלים על זיהויו. שני מינים נוספים הם של צלפוניות, הפעילות רק בשעות בין הערביים, ולכן לא מרבים לראותן; לצלפוניות צבע חום.
דבורי-העץ בישראל > דבורת-עץ סגולה

דבורת עץ-סגולה Xylocopa (Xylocopa) violacea Linnaeus, 1758 היא מין האבטיפוס (type species) של הסוג דבורת-עץ. היא נפוצה בכל אירופה ובמערב אסיה, וחודרת מעט לצפון אפריקה. בישראל היא נפוצה בצפון ומרכז הארץ, בעיקר בשדרת ההר. הדבורים מקננות בעצה מתה מכל סוג שהוא, כולל עמודים, גדרות, ועצים מאובנים; ייתכן שקיים גם קינון בגבעולים כגון חזרן (במבוק). הנקבות שחורות לגמרי. הזכר שחור עם פלומה אפורה על גב החזה, המורכבת משערות שחורות ולבנות. שני הפרקים הלפני-אחרונים במחושי הזכר הם בצבע אדום. פרקים אלה באים במגע עם מחושי הנקבה בזמן ההזדווגות, וככל הנראה הצבע האדום קשור להתנהגות זו. הפרחים המשוחרים מגוונים ביותר, בייחוד פרפרניים ושפתניים. בצרפת תועדה העדפה לפרחי טופח, ויסטריה, אזוביון ומרווה.
דבורי-העץ בישראל > דבורת-עץ צפונית

דבורת-עץ צפונית Xylocopa (Xylocopa) valga Gerstaecker, 1872 דומה במאפיינים רבים לדבורת-עץ סגולה, אולם נחקרה פחות. היא נפוצה בדרום ומרכז אירופה עם חדירה לצפון אפריקה, ובמערב ומרכז אסיה. בישראל נפוצה בעיקר בחרמון, נדירה מאוד מחוץ לחרמון בצפון ומרכז הארץ. במין זה שני הזוויגים שחורים לגמרי.
דבורי-העץ בישראל > דבורת-עץ שחורה

דבורת-עץ שחורה Xylocopa (Ctenoxylocopa) sulcatipes Maa, 1970 - נפוצה במרכז ומערב אסיה. בישראל מין זה נפוץ בנגב, בערבה ולאורך הבקעה עד הגולן. הנקבות שחורות לגמרי. הזכר שחור עם שערות לבנות על הפנים.
דבורי-העץ בישראל > דבורת-עץ עדינה

דבורת-עץ עדינה (Xylocopa (Copoxyla) iris (Christ, 1791 היא דבורת-העץ הקטנה ביותר מבין המינים שבישראל. המין נפוץ במרכז ודרום אירופה וחודר לצפון אפריקה, וכן במערב אסיה. בישראל נפוץ בצפון ומרכז הארץ. למין זה צבע כחול-שחור מתכתי; לזכרים פלומה אפורה על גב החזה. המין מקנן בגבעולים מתים וחלולים של צמחים שונים, כגון כלך, שומר, עירית, לענה שיחנית, קרדה, חמנית, תירס, ועוד. צמחי השיחור מגוונים ביותר, בעיקר פרפרניים, שפתניים ומורכבים. ביוון ואיטליה גדלים שני מיני דבורנית המושכים אליהם את זכרי דבורת-העץ העדינה, על ידי חיקוי פרומוני המין של הנקבה. דבורת-העץ העדינה היא ככל הנראה המאביק היחיד של דבורניות אלו.
דבורי-העץ בישראל > דבורת-עץ צהובה

דבורת-עץ צהובה Xylocopa (Koptortosoma) pubescens Spinola, 1838 - למין זה תפוצה טרופית רחבה המשתרעת על צפון ומרכז אפריקה ודרום אסיה. בישראל הוא נפוץ בכל חלקי הארץ למעט בהרים הגבוהים. מין זה נפוץ במיוחד בישראל באזורים מיושבים, והוא נצפה לעיתים קרובות משחר על מינים שונים של צמחי תרבות. הנקבה שחורה עם פלומה צהובה על גב החזה, ואילו הזכר מכוסה כולו פלומה בצבע חאקי. המין מקנן גם בעצים מתים וגם בגבעולים חלולים, כגון מקלות במבוק. אורח החיים של מין זה נחקר רבות, בין השאר על ידי קבוצת חוקרים מאוניברסיטת תל אביב. תת-הסוג Koptortosoma אליו משתייך מין זה, מתאפיין בכיס מיוחד (המכונה acarinarium) בגב הנקבה בו משתכנות אקריות מהסוג Dinogamasus. מניחים כי אקריות אלה מקיימות סימביוזה עם דבורי-העץ; האקריות ניזונות משיירים שונים בתוך הקן, וכך שומרות על ניקיונו ומונעות את קילקול לחם הדבורים.
הנקבה של דבורת-העץ הצהובה דומה במקצת לבומבוס האדמה. לדבורת-העץ הצהובה בטן שחורה די קירחת וחזה מכוסה בשערות צהובות. בבומבוס האדמה גם הבטן וגם החזה שעירים מאוד, ולעיתים קרובות נראים כחלק אחד מאוחה. יש לה שני פסים רוחביים של שערות צהובות, אחד על גב החזה ואחד על גב הבטן, ועוד פס של שערות לבנות בקצה הבטן. קיים דמיון מסוים בין בומבוס האדמה לבין דבורי-העץ מבחינת צמחי השיחור המועדפים והנטייה לשדוד צוף; אולם במאפיינים אחרים של אורחות החיים קיימים הבדלים מהותיים. בומבוס האדמה היא דבורה חברתית המקננת באדמה, ואילו דבורי-העץ הן דבורים יחידאיות (עם סימני חברתיות) המקננות בעצים וגבעולים.
דבורי-העץ בישראל > צלפונית

צלפונית Proxylocopa Hedicke (מכונה גם "דבורת הצלף", "דבורת הדמדומים") היא תת-סוג של דבורי-עץ המונה 13 מינים, בעל מאפיינים רבים השונים משאר דבורי-העץ; בעבר אף נחשב לסוג נפרד. הצלפוניות נפוצות באזורים יובשניים במרכז ומערב אסיה, וחודרות לדרום-מזרח אירופה עד יוון ואלבניה, וכן לחצי-האי סיני. הצלפוניות מרבות לשחר על פרחי הסוג צלף, ומכאן שמן. לפחות חלק ממיני הצלפוניות (ובכללם המינים שבישראל) פעילים בעיקר בשעות בין ערביים; למינים מסוימים אף ישנן עיניות מוגדלות, המסייעות לראיית לילה.
הצלפוניות מקננות באדמה, ומרפדות את דפנות תאי הקן בהפרשת בלוטת דופור, האוטמת אותם לכניסת לחות. כמו דבורים אחרות המקננות באדמה, רגליהן האחוריות מצוידות בלוחית המכונה Basitibial plate, העוזרת בהתקדמות בתוך המחילה. תכונת הקינון באדמה גרמה לחוקרים בעבר לראות בצלפוניות סוג עצמאי, המייצג שלב קדום יותר לדבורי העץ, המקננות בחומר צמחי. אולם מחקרים חדשים יותר, שכללו השוואות מורפולוגיות ומולקולריות, הגיעו למסקנה שמקורה של הצלפונית בדבורי-עץ שקיננו בעצים, וככל הנראה עקב מיעוט העצים באזורים יובשניים, חזרו למצב הקדמוני יותר של קינון באדמה.
דבורי-העץ בישראל > צלפונית > צלפונית מפוספסת

צלפונית מפוספסת Xylocopa olivieri Lepeletier, 1841 - מין זה נפוץ ממרכז אסיה ועד דרום-מזרח אירופה. בישראל הוא נפוץ בצפון ומרכז הארץ. למין זה צבע חום עם פסים דקים של שערות צהבהבות על גב החזה. לזכרים לוחית על-שפתית (clypeus) בצבע לבן-צהוב.
דבורי-העץ בישראל > צלפונית > צלפונית חומה

צלפונית חומה Xylocopa rufa Friese, 1901 - מין זה נפוץ ממרכז אסיה עד חצי-האי סיני. בישראל הוא נפוץ בדרום ומרכז הארץ. המראה דומה לצלפונית מפוספסת, אך גב החזה חום לגמרי ללא פספוס בהיר.
דבורי-העץ בישראל > Xylocopa ustulata

Xylocopa (Ctenoxylocopa) ustulata Smith, 1854 - מין זה נפוץ בצפון אפריקה ובדרום חצי-האי ערב, וחודר לישראל באזור אילת. בתוך תחומי ישראל נאספו שני פרטים. המין קרוב ודומה במראהו לדבורת-עץ שחורה.
דבורי-העץ בישראל > Xylocopa varentzowi

Xylocopa (Xylocopa) varentzowi Morawitz, 1895 - מין זה נפוץ במערב אסיה, וחודר לישראל מצפון. בישראל נאספו ארבעה פרטים. המין קרוב ודומה במראהו לדבורת-עץ סגולה וצפונית.
גלריה

דבורת-עץ סגולה, נקבה משחרת על שלהבית דביקה, הכרמל
דבורת-עץ סגולה, זכר
דבורת-עץ צפונית, נקבה, צרפת
דבורת-עץ עדינה, זכר משחר על קיצנית כרתית, הכרמל
דבורת-עץ עדינה, קן בתוך גבעול יבש של שומר, הכרמל
דבורת-עץ צהובה, נקבה אוספת צוף מריחן, תל אביב
דבורת-עץ צהובה, זכר אוסף צוף מגלונית מצויה, שפלת יהודה
צלפונית מפוספסת, הזדווגות, החרמון
צלפונית מפוספסת, נקבה אוספת צוף מגלונית מצויה, החרמון
צלפונית חומה, נקבה, הנגב
דבורת-עץ משחרת על פרחים, ארצות הברית
לקריאה נוספת

דן גרלינג (1989). תת-משפחת דבורי-העץ, בתוך עזריה אלון (עורך), החי והצומח של ארץ ישראל, כרך 3 - חרקים, עמ' 364–365
Guershon, M. and Ionescu-Hirsch, A. (2012). A review of the Xylocopa species (Hymenoptera: Apidae) of Israel. Israel Journal of Entomology 41–42: 145–163
Maa, T. C. (1970). A revision of the subgenus Ctenoxylocopa (Hymenoptera: Anthophoridae). Pacific Insects 12(4): 723–752
Michener, Charles D. (2007). The Bees of the World, second edition. Baltimore: Johns Hopkins
Terzo, Michaël, Stéphanie Iserbyt & Pierre Rasmont (2007). Révision des Xylocopinae (Hymenoptera : Apidae) de France et de Belgique. Ann. Soc. Entomol. Fr. 43(4): 445–491
Terzo M. & Rasmont P. (2011). Atlas of the European bees: genus Xylocopa. STEP Project, Atlas Hymenoptera, Mons, Gembloux
קן של דבורת-עץ בתוך גזע
דבורת-עץ Xylocopa pubescens וצאצא בקן יחידאי מבמבוק יבש. (תל אביב אפריל 2019)
דבורת -עץ צהובה, נקבה. ניתן להבחין באקריות סימביוטיות בתוך ה"כיס" (Acarinarium) שבגב הדבורה.
צלפונית מפוספסת משחרת על צלף קוצני בשעת דמדומים
דיקטפון

דיקטפון
דיקטפונים עם קלטות
דיקטפון דיגיטלי של חברת אולימפוס המתאים להקלטת ישיבות והרצאות
רשמקול לעיוורים. מותאם במיוחד לשמיעת ספרים מקלטים ולהקלטת הרצאות. מכיל פונקציות רבות המקלות על ההאזנה למלל כגון שליטה מוחלטת במהירות ההשמעה. מכשיר זה חדל להיות פופולרי באמצע שנות התשעים
דיקטפון (Dictaphone) הוא מכשיר להקלטת קול, עם תכונות השמעה המסייעות לתמלול, הדפסה או הקלדה של המלל הנשמע. השימוש הנפוץ הוא לשם תיעוד, פרוטוקול או זיכרון דברים.
גרסאות מוקדמות של המכשיר השתמשו בגלילי פונוגרף כאמצעי ההקלטה, והיו נפוצות מסוף המאה ה-19 עד אמצע המאה ה-20, כש"חגורת הדיקטפון" DictaBelt החליפה את גליל הפונוגרף. עם פיתוח הסרט המגנטי וקלטות השמע פיתחה החברה מכשירים מיוחדים לשימוש בהם וממשיכה לפתח מכשירים עם הטכנולוגיות האחרונות.
השם "דיקטפון" נרשם כסימן מסחר בארצות הברית על ידי חברת "קולומביה גרפופון קומפני" Columbia Graphophone Company בשנת 1907, אשר הפכה במהרה ליצרנית המובילה של מכשירים מסוג זה. בשנת 1923 הוקמה חברת בת בשם "דיקטפון" אשר עסקה אך ורק בייצורם ושיווקם של דיקטפונים. מכשיר דומה אשר שווק על ידי חברת "תקליטי אדיסון" כונה "אדיפון".השם "דיקטפון" הוא סימן מסחר רשום של תאגיד, המייצר דיקטפונים, וזהו מקרה בו שם המותג של חברה מסוימת הפך לשם גנרי.
היסטוריה

זמן מה לאחר המצאת הפונוגרף, בשנת 1877 על ידי תומאס אלווה אדיסון, שהיה המכשיר הראשון להקלטת קולות, סבר אדיסון כי השימוש הנפוץ ביותר למכשיר שהמציא יהיה הקלטת הדיבור בישיבות עסקיות. עקב האיכות הנמוכה של השמע בגרסאות המוקדמות של המכשיר, המחשבה שהקלטת דיבור תהיה חשובה יותר מהקלטת מוזיקה אינה נראית כה מופרכת. מספר פונוגרפים מוקדמים הוסבו לשימוש מסוג זה, אך השימוש במכשיר לא הפך לנפוץ עד לייצורם ההמוני של צילינדרים עשויים משעווה, בסוף שנות ה-80 של המאה ה-19. בהדרגה החלו מכשירי פונוגרף שנועדו לשימוש ביתי להבדל מן המכשירים שנועדו לשימוש משרדי אשר כללו לרוב התקנים מיוחדים להקלטה ולמחיקת צילינדרים מוקלטים על ידי גילוח והחלקה של פני הצילינדר. גורם נוסף שתרם לפיתוח של מכשירי פונוגרף עסקיים מיוחדים להקלטה היה השימוש המתרחב בגרמופון לשם שמיעת מוזיקה, בשטח זה ניצח הגרמופון את הפונוגרף. (ההקלטה בפונוגרף יותר קלה אך היה קשה מאוד לשכפל את ההקלטות).עם הפיתוח של מכשירי דיקטפון עסקיים מכרה החברה צילינדרים מיוחדים מתוצרתה שהיו ארוכים יותר ואיפשרו זמן הקלטה ארוך יותר.
בשנות ה-30 של המאה העשרים החלו מיקרופונים ואמצעי הגברה חשמליים להחליף את האביזרים האקוסטיים שהיו מותקנים בדיקטפונים המוקדמים. בשנת 1947 הומצאה "חגורת הדיקטפון", DictaBelt, אשר החליפה את הצילינדרים משעווה. הטכנולוגיה כלל חריצת חריץ מכני בחגורת פלסטיק גמישה במקום חריצה בגליל משעווה. היתרונות של החגורה היו זמן הקלטה ארוך יותר, מכשיר קטן יותר, וכן אחסון נוח ובטוח יותר של החומר המוקלט. יתרון נוסף ל"חגורת הדיקטפון" הוא שאפשר היה להכניס אותה למעטפה ולשלוח אותה בדואר במקום אריזה מסורבלת של קופסאות צילינדרים שבירים. טכנולוגיה זו באה אל קיצה בסוף שנות ה-50 עם ההכרה שאפשר לסמוך על הסרט המגנטי ושהתכונות שלו לא יפוגו עם חלוף הזמן.
בארכיון אבא אבן יש מספר "חגורות דיקטפון" שהועברו למדיה דיגיטלית.
במהלך השנים פיתחה ומכרה חברת דיקטפון מבחר מוצרים רחב, לרבות: מערכות להקלטה דיגיטלית, תוכנה לזיהוי קול, ומערכות אינטראקטיביות לתגובה לקול. בשנות ה-2000 נמכרו בהדרגה נכסי החברה, כולל נכסי חטיבת ההקלטות הדיגיטליות שנמכרו לחברת נייס הישראלית. בשנת 2000 חברת דיקטפון, דווקא תבעה את נייס בסכום של 100 מיליון דולר, בגין הפרת חלק מהפטנטים שלה בתחום ההקלטה והאחסון הדיגיטלי. בשנת 2003, במסגרת הסכם פשרה, שילמה נייס לדיקטפון 10 מיליון דולר.
שימוש כאביזר טכנולוגיה מסייעת

שימוש בקלטת גם עבור רשמקול רב-ערוצי, בעיקר עבור ספרים מוקלטים לעיוורים ועבור הקלטת הרצאות ללקויי ראייה ולדיסלקטים. מכשירי הקלטה רב ערוציים אפשרו לקלטות לכלול פי ארבעה זמן הקלטה מאשר זמן ההקלטה שאותן קלטות יכולות להקליט על מכשיר הקלטה רגיל (פי שניים צדדים בקלטת ומהירות הקלטה איטית פי שניים). כמו כן פורמט הקלטה זה איפשר לספריות לעיוורים לשמור על חוקי זכויות היוצרים של ארצות הברית ולחלק ספרים מוקלטים באופן שאינו שמיש על ידי האוכלוסייה הכללית, שלא רכשה מכשירי הקלטה מיוחדים. רשם הקול הרב-ערוצי הכיל עוד פונקציות שהקלו על שמיעת ספרים מוקלטים והקלטות מלל.
יתרונו של רשם הקול הרב ערוצי על מכשור טכנולוגיה מסייעת אחר לסיכום הרצאות, בעידן שלפני המחשב היה היותו שקט. האופציה השנייה שעמדה בפני עיוור שרצה לסכם את ההרצאה שהוא נוכח בה הייתה הגעה להרצאה עם מכונת כתיבה הכותבת בכתב ברייל שהקימה רעש חזק. עבור דיסלקטים, גם אופציה זו לא הייתה קיימת. לימוד ברייל לא יעזור לדיסלקט.
החל משנות התשעים הדיקטופונים וההקלטות בספריות לעיוורים עברו להיות הקלטות דיגיטליות. להקלטות הדיגיטליות יש ארבעה יתרונות על פני ההקלטות בקלטות שמע:
למכשירים דיגיטליים אין מנוע ולכן אין רעש מנוע שגורם לרעשי רקע בהקלטה.
עבור מכשירים דיגיטליים לא צריך לקנות עוד ועוד קלטות, פשוט מורידים את הקבצים המוקלטים אל זיכרון המחשב כדי לפנות מקום להקלטות החדשות.
לאחר הורדת הקובץ אל המחשב ניתן לעשות עליו מניפולציה ממוחשבת לשיפור איכות הצליל, להקלת הריכוז בזמן ההאזנה ולזירוז ההשמעה. מניפולציות אלה היו קימות גם במכשירים המכניים עם הקלטות, אלא שהן היו הרבה פחות משוכללות.
המכשירים הדיגיטליים קטנים בהרבה מאלה עם הקלטות (למעט אלה עם המיני קלטות שזמן ההקלטה שלהם קצר מאוד) ולכן קל לשים אותם בכיס של המרצה ולהקליט אותו בקרבה רבה יותר ובאיכות קול טובה יותר.
הערות שוליים

↑  נייס רוכשת את נכסי חטיבת CRS של דיקטפון תמורת 38.5 מיליון דולר, באתר TheMarker‏, 12 באפריל 2005
↑  עידו אלון, נייס תשלם לחברת דיקטפון האמריקאית 10 מיליון דולר בעקבות הסכם פשרה, באתר הארץ, 11 בדצמבר 2003
| --- | --- |
בקרת זהויות :  GND: 4012321-2
גרף שרייר

בתורת החבורות הקומבינטורית, גרף שרייר (נקרא גם גרף הקוסטים של שרייר) הוא גרף מכוון ומסומן המאפשר, בהינתן חבורה  G (פעמים רבות זאת תהיה חבורה חופשית) ותת חבורה  H ללמוד על התכונות של  H. הגרף הוא הכללה של גרף קיילי.
הגרף נקרא על שמו של אוטו שרייר.
הגדרה

תהי  G חבורה הנוצרת על ידי יוצרים  g_{1},\dots ,g_{n}. בהינתן תת-חבורה  H, נגדיר את הגרף להיות הגרף הבא:
הקודקודים שלו יהיו המחלקות הימניות של  H.
מהקודקוד  Hg, עבור כל יוצר  g_{i} של  G, יוצאת קשת המסומנת ב- g_{i} אל הקודקוד  Hg\cdot g_{i}.
השורש של הגרף הוא המחלקה  H.
תכונות

הגרף הוא רגולרי: מכל קודקוד יוצאת בדיוק קשת אחת עם כל סימן ונכנסת בדיוק קשת אחת מכל סימן.
כל הילוך על הגרף, לאורך הקשתות  e_{1},\dots ,e_{n} מקביל להכפלה באיבר המתקבל מהכפלת הסימנים על הקשתות (כאשר הליכה בכיוון ההפוך היא הכפלה בהופכי).
כאשר לוקחים  H=\{e\} (החבורה הטריוויאלית) מתקבל גרף קיילי של החבורה  G ביחס ליוצרים הללו. יותר מכך, אם  H נורמלית אז הגרף הוא גרף קיילי של המנה  G/H.
שימושים

כל הילוך על הגרף מהשורש לקודקוד אחר מתאים למילה בחבורה  G/H. אם נקח עץ פורש של הגרף, נקבל דרך הצגה יחידה לכל איבר בעזרת היוצרים.
נניח ש- G החבורה החופשית. אז אפשר לראות שלאחר הסרת עץ פורש, לכל סדרת קשתות קיים הילוך יחיד שהולך דרכן בסדר ובכיוונים המתאימים (וזאת כיוון שיש רק דרך אחת לעבור מאחת לשנייה בעזרת קשתות מהעץ הפורש). זוהי הוכחה למשפט נילסן-שרייר, כיוון ש- H היא החבורה החופשית הנוצרת על ידי הקשתות שנותרו. יתרה מכך, מספרן הוא דרגת החבורה. מכאן אפשר לראות את דרגת החבורה  H ב- G כאשר  [G:H] סופי: בגרף היו תחילה  rk(G)\cdot [G:H] קשתות (מספר הקודקודים כפול מספר הקשתות היוצאות מכל אחד) והורדנו  [G:H] מהן. מכאן שנשארנו עם  rk(G)\cdot [G:H]-([G:H]-1) קשתות, ולכן  rk(H)=rk(G)\cdot [G:H]-([G:H]-1)+1.
שימושים > גרף הליבה של Stallings

בהינתן גרף שרייר, אפשר לבנות ממנו את "גרף הליבה" - איחוד כל המסלולים הסגורים מהשורש לעצמו שאינם כוללים "פניית פרסה" (מעבר על קשת ומיד מעבר נוסף בכיוון השני). אינטואיטיבית, גרף הליבה הוא הגרף שנותר לאחר שמסירים את העצים.
קיים אלגוריתם לבניית גרף הליבה של תת-חבורה, בהינתן יוצרים שלה (שמוצגים כמכפלת יוצרים של החבורה המקורית). האלגוריתם נקרא Stalling Foldings. מגרף הליבה ניתן בקלות לשחזר את הגרף המקורי, ולמעשה קיימת התאמה חחע"ל בין תתי חבורות של החבורה החופשית לגרפים שעשויים להיות גרפי ליבה (מכל קודקוד יוצאת לכל היותר קשת אחת מכל סימן ונכנסת לכל היותר קשת אחת מכל סימן, קשיר ואין קודקודים מדרגה 1).
בעזרת גרף הליבה אפשר למצוא בסיס לתת החבורה ולפתור את בעיית המילה.
בנוסף, אם  H,K שתי תתי חבורות של  G, אז יש מורפיזם מגרף הליבה של  H לזה של  K אם ורק אם  K היא תת-חבורה של  H.
דוב ים גואדלופה

| דוב ים גואדלופה |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: טורפים
תת־סדרה:: דמויי כלב
משפחה:: אוטריים
סוג:: דוב ים
מין:: דוב ים גואדלופה
שם מדעי
 Arctocephalus townsendi ‏מריאם, 1897
תחום תפוצה


דוב ים גואדלופה (שם מדעי: Arctocephalus townsendi) הוא מין של דוב ים החי באיים ליד ארצות הברית ומקסיקו. זהו דוב הים הצפוני ביותר למעט המין דוב ים צפוני שנמצא בסוג אחר.
מאפיינים

אלו דובי ים בינוניים שכמו רוב דובי הים הזכרים גדולים בהרבה מהנקבות ויכולים להגיע ל-160-170 ק"ג לעומת הנקבות ששוקלות 40-55 ק"ג. לזכרים בעלי שופעת עם שערות גסות בצבע חום בהיר עד צהבהב והגוף חום כהה כשהנקבות והגורים שחורים כמעט לגמרי ומכילים הרבה פחות שיער. כמו רוב אריות הים הם בעלי אוזניים קטנות אבל גלויות ורגליהם האחוריות נוטות קדימה בניגוד לכלבי הים החסרים תכונות אלה.
דובי הים נפוצים בטבע באי גואדלופה שנמצאים 200 ק"מ ממערב לחופי באחה קליפורניה ונמצאו גם באיי התעלה של קליפורניה ובעבר נמצאו גם בקליפורניה. על שם האי גואדלופה ניתן השם לדובי הים. הם שוחים בים סמוך לאיים ומחפשים שם להקות דגים כמו סרדינים, מקרל וסוליתים.
תעשיית הפרוות שהתפתחה במאה ה-18 ותחילת המאה ה-19 כילתה את כל דובי הים מקליפורניה, עד שנת 1894 אז הציד נאסר בחוק. נחשבים בחקיקה האמריקאית למין מוגן אך זה לא עוזר לאוכלוסיות להתאושש. בזמן האחרון חלה עלייה קטנה במספרם.
הערות שוליים

↑  דוב ים גואדלופה באתר הרשימה האדומה של IUCN
| --- | --- |
בקרת זהויות :  NLI: 987007543309005171
האנה בריטלנד

| --- | --- |
אין תמונה חופשית
 לידה:  2 בפברואר 1990 (בת 34) פרסטון, הממלכה המאוחדת 
 מדינה:  הממלכה המאוחדת 
 תקופת הפעילות:  מ-2012 
 מקום לימודים:  Cardinal Newman College 
 פרופיל ב-IMDb
 
האנה בריטלנד (באנגלית: Hannah Britland; נולדה ב-2 בפברואר 1990) היא שחקנית אנגלייה.
ביוגרפיה

בריטלנד נולדה בפרסטון שבלנקשייר. בשנת 2013 שיחקה בתפקיד צ'ארלי, חברתו של ג'יימס קוק (בגילומו של ג'ק אוקונל), בשני פרקים של הסדרה "סקינס". עוד הופיעה בעונה השלישית של הסדרה "בשר טרי" בתפקיד סאם, אישה צעירה שג'יי פי (ג'ק וייטהול) והווארד מקגרגור (גרג מקיו) נמשכים אליה.
עוד ב-2013 שיחקה בריטלנד בתפקיד קטן בסרט הקולנוע "Rush".
ב-2014 הופיעה בריטלנד באופרת הסבון האוסטרלית "קרוב רחוק".
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 2013 | Rush | Rush | דיילת של BOAC |  |
| 2016 |  | Between Two Worlds | אנה |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2011 | עברייני על | Misfits | אמה | סדרת טלוויזיה (פרק אחד) |
| 2012 | ורה | Vera | האנה ליסטר | בפרק "Silent Voices" |
| 2012 | דוד שלו | Uncle | גוון | פרק פיילוט |
| 2013 | סקינס | Skins | צ'ארלי | סדרת טלוויזיה (2 פרקים) |
| 2013 |  | Big Bad World | צ'אגר | סדרת טלוויזיה (פרק אחד) |
| 2013 | בשר טרי | Fresh Meat | סאם | סדרת טלוויזיה (7 פרקים) |
| 2013 | קרוב רחוק | Home and Away | לינדה סומרסט | סדרת טלוויזיה (5 פרקים) |
| 2014 |  | Our World War | ליזי | מיני-סדרה |
| 2014–2018 | חולה אהבה | Lovesick | אביגיל | סדרת טלוויזיה (15 פרקים) |
| 2015 |  | A Gert Lush Christmas | ליסה | סרט טלוויזיה |
| 2015 |  | Death in Paradise | זואי מאקיי | בפרק "Posing in Murder" |
| 2018 | חף מפשע | Innocent | מליסה וילסון | מיני-סדרה |
הערות שוליים

↑  "S'Black Mirror', 'One Day At A Time' & More Get Premiere Dates On Netflix – TCA". Deadline. 27 ביולי 2016. נבדק ב-27 ביולי 2016. {{cite web}}:  (עזרה)
↑  The girl from Hoghton who became a TV star
↑  Home and Away: Casey Braxton has holiday romance in London
↑  "Hannah Britland | TV Guide". TVGuide.com (באנגלית).
| --- | --- |
בקרת זהויות :  GND: 1128546450  VIAF: 539149106028468490119   WorldCat (עם VIAF): 539149106028468490119
דמם כתמי

| --- | --- |

דמם כתמי דו-צדדי מסביב לעיניים, הידוע בכינויו "עיני דביבון"
 קישורים ומאגרי מידע
 MeSH:  D004438
 סיווגים
 ICD-10:  R58
דֶּמֶם כִּתְמִי (ecchymosis) הוא כתם דימום תת-עורי שקוטרו גדול מסנטימטר אחד. הגדרה רחבה יותר של הדמם הכתמי מגדירה אותו כיציאה של דם אל הרקמות מכלי דם קרוע. מונח זה תקף גם לשינוי הצבע התת-עורי שנובע מזליגה של דם בתוך הרקמה שנחבלה.
הדמם הכתמי דומה להמטומה (צרור דם) או לחבורה, אולם בניגוד לחבורה, הנגרמת מחבלה גופנית, דמם כתמי אינו בהכרח נגרם בשל חבלה, ובדומה לארגמנת, יכול לנבוע מתפקוד לא תקין של תאים בדופן כלי הדם. גבולותיו של הדמם הכתמי מפושטים יותר משל ארגמנת.
ישנן סיבות רבות להמטומות תת-עוריות, ובהן דמם כתמי. הפרעות במערכת הקרישה, כמו המופיליה, יכולות לגרום ליצירת דמם כתמי בילדים.
דירוג החברות של כתב העת פורצ'ן

דירוג החברות של כתב העת Fortune הוא שמן של מספר רשימות שמפרסם כתב העת האמריקאי Fortune, המדרגות חברות אמריקאיות לפי הכנסה גולמית. ברשימה זכאיות להיכלל חברות ציבוריות וחברות המפרסמות את ההכנסות שלהן. כתב העת מפרסם את הממצאים פעם בשנה, ואלה מחולקים למספר רשימות, כדלקמן:
Fortune 100 - רשימת 100 החברות הראשונות.
Fortune 500 - רשימת 500 החברות הראשונות.
Fortune 1000 - רשימת 1,000 החברות הראשונות.
בנוסף, מפורסמת גם רשימת Fortune Global 500 הכוללת חברות מכל העולם.
סקירה כללית > רשימת 10 החברות הראשונות

רשימת 10 החברות הגדולות בארצות הברית נכון למרץ 2023:
| דירוג | חברה | מדינה | תעשייה | הכנסות | שווי שוק | עובדים |
| --- | --- | --- | --- | --- | --- | --- |
| 1 | וולמארט | ארקנסו ארקנסו | סחורה כללית | 572,754 | 409,795 | 2,300,000 |
| 2 | אמזון | וושינגטון (מדינה) וושינגטון | שירותי אינטרנט וקמעונאות | 469,822 | 1,658,807 | 1,608,000 |
| 3 | אפל | קליפורניה קליפורניה | טכנולוגיה | 365,817 | 2,849,537 | 154,000 |
| 4 | CVS Health | רוד איילנד רוד איילנד | שירותי בריאות: בתי מרקחת ושירותים אחרים | 292,111 | 132,839 | 258,000 |
| 5 | UnitedHealth Group | מינסוטה מינסוטה | שירותי בריאות: ביטוח וטיפול מנוהל | 287,597 | 479,830 | 350,000 |
| 6 | אקסון מוביל | רוד איילנד רוד איילנד | זיקוק נפט | 285,640 | 349,652 | 63,000 |
| 7 | ברקשייר האת'וויי | נברסקה נברסקה | ביטוח: רכוש ונפגעים | 276,094 | 779,542 | 372,000 |
| 8 | אלפאבית | קליפורניה קליפורניה | שירותי אינטרנט וקמעונאות | 257,637 | 1,842,326 | 156,500 |
| 9 | מק'קסון | טקסס טקסס | סיטונאות: שירותי בריאות | 238,228 | 45,857 | 67,500 |
| 10 | צ'נקורה | פנסילבניה פנסילבניה | סיטונאות: תרופות ושרותי רוקחות | 213,988 | 32,355 | 40,000 |
הערה: הכנסות ושווי שוק במיליוני $US